กระทรวงมหาดไทย รับมอบผ้าห่มกันหนาว จำนวน 200,000 ผืน เพื่อการแบ่งปันไออุ่นตามโครงการ “ไทยเบฟ รวมใจต้านภัยหนาว”ปีที่ 20 สู่ประชาชนใน 15 จังหวัด ภาคเหนือและภาคตะวันออกเฉียงเหนือ
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานรับมอบผ้าห่ม ในพิธีส่งมอบผ้าห่มตามโครงการ “ไทยเบฟ...รวมใจต้านภัยหนาว” ปีที่ 20 จากบริษัท ไทยเบฟเวอเรจ จำกัด (มหาชน) ที่โรงแรม ดิ แอทธินี ถนนวิทยุ กรุงเทพมหานคร โดยการดำเนินโครงการ “ไทยเบฟ...รวมใจต้านภัยหนาว” ในปีที่ 20 นี้ บริษัทฯ ได้ผสานความร่วมมือร่วมกับกระทรวงมหาดไทย โดยกรมป้องกันและบรรเทาสาธารณภัย พร้อมด้วยเครือข่ายพันธมิตรทุกภาคส่วนเพื่อชาวไทยอย่างต่อเนื่อง กับโครงการ"ไทยเบฟ ...รวมใจต้านภัยหนาว" ปีที่ 20 ภายใต้ แนวคิด "มากกว่าความอบอุ่น คือสังคมแห่งการให้ที่ยั่งยืน" (BEYOND THE GREEN BLANKET ...ASUSTAINABLE COMMUNITY OF GIVING) ส่งมอบผ้าห่ม 2 แสนผืน เพื่อบรรเทาความเดือดร้อนและผลกระทบภัยหนาวให้กับประชาชนภาคตะวันออกเฉียงเหนือและภาคเหนือ         โดยบริษัทฯ ร่วมกับ ปภ. ลงสำรวจพื้นที่สำหรับการแจกผ้าห่มในจังหวัดต่างๆ เรียบร้อยแล้ว จะดำเนินการมอบผ้าห่มให้แก่ประชาชนผู้ประสบภัยหนาวในจังหวัดพื้นที่ภาคเหนือและภาคตะวันออกเฉียงเหนือ ระหว่างวันที่ 6 พ.ย.-   2 ธ.ค.นี้ จำนวน 15 จังหวัด ได้แก่ จังหวัดเชียงใหม่ ลำพูน ลำปาง เชียงราย ตาก กำแพงเพชร นครสวรรค์ กาฬสินธุ์ มุกดาหาร ยโสธร อำนาจเจริญ อุบลราชธานี ศรีสะเกษ สุรินทร์ และจังหวัดบุรีรัมย์         โครงการ “ไทยเบฟ...รวมใจต้านภัยหนาว” นับตั้งแต่ปี 2543 จนถึงปัจจุบันเป็นปีที่ 20 แล้วด้วยการมอบ “ผ้าห่มผืนเขียว” ปีละสองแสนผืน ซึ่งนับถึงปัจจุบันกว่า 4 ล้านผืน ได้แจกจ่ายให้ผู้ประสบภัยหนาว ครอบคลุม 45 จังหวัดทั่วไทย 574 อำเภอ 52,367 หมู่บ้าน พร้อมกับมอบโอกาสในการช่วยเหลือด้านต่างๆ ทั้งการศึกษา กีฬา และสาธารณสุข รวมทั้งการช่วยเหลือในความเดือดร้อนด้านอื่น ๆ ที่เกิดจากภัยธรรมชาติ เช่น อุทกภัย แผ่นดินไหวในต่างแดน เช่น ในประเทศเนปาลและญี่ปุ่น อีกด้วย ด้วยปณิธานแห่งการ "ให้" และก่อให้เกิดเป็นแรงใจที่หน่วยงานพันธมิตรทั้งภาครัฐและภาคเอกชน เข้ามามีส่วนร่วมในการส่งมอบความอบอุ่นในครั้งนี้          โอกาสนี้ รัฐมนตรีว่าการกระทรวงมหาดไทย ได้ปาฐกถาพิเศษ เรื่อง"นโยบายและยุทธศาสตร์ของกระทรวงมหาดไทย ในการพัฒนาประเทศอย่างยั่งยืน" โดยกล่าวว่า ในนามของกระทรวงมหาดไทย ขอชื่นชมการดำเนินการของบริษัทฯ ที่ได้ร่วมสนับสนุนกิจกรรมเพื่อสังคมมาโดยตลอด ทั้งในด้านสาธารณสุข เช่น การก่อตั้งมูลนิธิสถาบันโรคไตภูมิราชนครินทร์ นอกจากนี้ ยังสนับสนุนช่วยเหลือด้านสาธารณภัยต่าง ๆ รวมกับหน่วยงานที่เกี่ยวข้อง ด้านเศรษฐกิจฐานรากได้บูรณาการการทำงานร่วมกับภาครัฐคามโครงการสานพลังประชารัฐ ผ่านทาง บริษัทประชารัฐรักสามัคคี (ประเทศไทย) จำกัด เพื่อร่วมกันพัฒนาเศรษฐกิจฐานราก ซึ่งเกิดผลสัมฤทธิ์อย่างมากในระดับพื้นที่ในการส่งเสริมการประกอบอาชีพของประชาชน ในรูปแบบ "วิสาหกิจเพื่อชุมชน และสังคม" ควบคู่ไปกับการดูแลเกษตรกร โดยยึดถือหลักที่ว่า ไม่ทิ้งใครไว้ข้างหลัง ซึ่งกิจกรรมในวันนี้ เป็นส่วนหนึ่งที่สำคัญที่จะช่วยเหลือประชาชนผู้ประสบภัยหนาวและสังคมตลอดไป